**ПРОГРАМ НАУЧНО-ИСТРАЖИВАЧКОГ РАДА**

**ЕКОНОМСКОГ ФАКУЛТЕТА У СУБОТИЦИ**

Суботица, јануар 2017. године

Економски факултет у Суботици, Универзитета у Новом Саду, је савремена научно-образовна организација, сложене организационе структуре, са развијеном и широком палетом делатности и завидним материјално-техничким и кадровским ресурсима. Факултет, пре свега, карактерише отвореност за све нове трендове у научно-истраживачком раду и образовању, и способност брзог и сталног прилагођавања измењеним условима пословања. Атрибути иновативног, предузетничког, развојног, агилног и пре свега дигиталног универзитета, се као концепти перманентно укључују и са њима мењају пословни модел и пословни процеси и активности Факултета.

Интензивним и сталним праћењем и прихватањем релевантних промена у националном и међународном окружењу, током 56. година постојања, веома често је мењана и филозофија пословања, посебно у смислу иновирања организације, студијских програма, прилагођавања европским стандардима и нормама, као и захтевима које намећу усвојена реформска начела различитих европских декларација.

Дуго година као једина високообразовна организација у пољу друштвених наука, а данас уз веома озбиљну и жестоку конкуренцију бројних организација у окружењу, обезбеђује висококвалитетне и препознатљиве економисте, менаџере и пословне информатичаре. Економски факултет представља значајан пункт региона у којем широком, интензивном и садржајном међународном сарадњом изналази и развија различите форме повезивања и заједничког деловања од интереса за целокупни регионални развој.

Факултет својим стално променљивим моделом пословања, настоји да се одржи у кластеру квалитетних факултета у Европи и истовремено поред бројних потешкоћа и проблема који га прате последњих година, очува високе академске стандарде, како као образовна, тако и као научно-истраживачка организација. Очување свих академских стандарда се заснива на трајном јединству образовног процеса, научно-истраживачког рада и трансфера знања различитим иновативним приступима.

Факултет на три локације у Суботици, Новом Саду и Бујановцу, располаже са 16.280,03 квадратних метара пословног простора. То су: 7 амфитеатара, 18 учионица, 13 информатичких лабораторија, 3 библиотеке са припадајућим читаоницама, 2 скриптарнице и 3 сале за састанке. Наставнички кабинети на све три локације на 2.541,74 квадратних метара. Током последњих година, значајна средства су уложена у развој образовних технологија и лабораторијских ресурса. Поред 6 информатичких лабораторија у Суботици, са 97 рачунара, опремљене су 4 информатичке лабораторије у Новом Саду, са 67 рачунара, и 3 информатичке лабораторије у Бујановцу са 25 рачунара. Када се томе дода и више од 252 рачунара који су у употреби код запослених, у службама и центрима, у салама, слушаоницама и холовима, где има 25 рачунара на располагању студентима, може се констатовати да Факултет на структурној интернет мрежи има 505 рачунара. Интерне и екстерне комуникације се остварују путем академске рачунарске мреже и јединствене дигиталне телефонске централе Универзитета.

Факултет има 180 запослених. Од тога 107 запослених у департманима ангажованих у научно-истраживачким и образовним процесима и 74 запослених у пратећим службама и одељењима ангажованих у процесима подршке примарних процеса. Структуру запослених у департманима чине наставници и сарадници изабрани у академска звања, који представљају примарни научно-истраживачки и образовни потенцијал Факултета. То су: 31 редовних професора, 14 ванредних професора, 20 доцената, 3 наставника, 22 асистента са докторатом, 16 асистената, 1 сарадник у настави. Факултет поседује квалитетан, референтан и искусан наставнички кадар, који гарантује висок ниво у реализацији научно-истраживачког и образовног процеса. Сталном бригом над студентима свих нивоа студија, а посебно академских мастер и докторских студија, Факултет чини посебне напоре да њиховим учесталим праћењем, селекцијоми ангажовањем обезбеди нове и квалитетне младе сараднике у образовном и истраживачком процесу.

Истовремено, Факултет води рачуна о професионалном развоју и усавршавању сваког запосленог, посебно путем курсева страних језика, курсева из области информационих технологија, као и путем плаћеног учешћа запослених на научним и стручним симпозијумима, конференцијама у земљи и иностранству. Иновативност у својим пословним процесима Факултет остварује и ангажовањем истакнутих научних радника из земље и иностранства, као и ангажовањем експерата из привредних и непривредних организација из ужег и ширег окружења. Међународна и национална сарадња, представљају круцијални елеменат у стратегији развоја Факултета. Поред организационог чланства у међународним и националним удружењима, посебно се истиче и појединачно чланство наставника и сарадника у бројним светским, европским и националним струковним институцијама. На тај начин, кроз интензивну сарадњу Факултет долази до богатства идеја и иницијатива, које у ближој и даљој будућности треба да представљају основу његовог развоја.

Факултет поседује библиотеке са 50.981 насловом. Такође, самостално или у заједништву са другим високошколским институцијама из земље и иностранства издаје у полугодишњим и кварталним временским интервалима часописе: Анали Економског факултета у Суботици, Стратегијски менаџмент и системи подршке одлучивању, Management Information Systems и Computer Science and Information System (ComSIS). Економски факултет, традиционално самостално организује више од двадесет година међународни научни скуп "Стратегијски менаџмент и системи подршке одлучивању у стратегијском менаџменту" и у сарадњи са другим институцијама у земљи национални научни скуп "Технологија, култура и развој". Њихово организовање обезбеђује транспарентност и већу видљливост резултата истраживања, као и могућност да се истраживачки резултати учине јавно доступни друштвеној заједници.

Као национални центар за извођење наставе и спровођење испита по јединственом европском стандарду провере знања страних језика, члан је ECL (European Consortium for Languages). Ово чланство је уједно и национално партнерство јер је Центар за језике на факултету координатор свих активности у нашој земљи на реализацији курсева страних језика и уједно национални ECL центар за овај пројекат. Овим курсевима се студентима и грађанству омогућује савладавање енглеског, немачког, италијанског, француског, мађарског и српског језика уз добијање европских цертификата.Такође, Факултет је овлашћени партнер и центар за образовање и испитивање кандидата по ECDL (European Common Driving Licence) информатичким стандардима, у сарадњи са ЈИСА (Јединственим информатичким савезом).

Програм научно-истраживачког рада на Економском факултету у Суботици заснован је на Закону о високом образовању, Закону о научно-истраживачкој делатности и Закону о иновационој делатности.

На Факултету се научно-истраживачки процес остварује путем следећих активности:

* реализација националних пројеката основних, развојних и примењених истраживања чији су директни или индиректни корисници Министарство просвете, науке и технолошког развоја, Покрајински секретаријат за науку и технолошки развој и друга републичка министарства и покрајински секретаријати;
* реализација међународних пројеката чији су директни или индиректни корисници специјализоване агенције Европске уније, или друге међународне владине и невладине организације;
* реализација стратешких пројеката у области економских наука, интердисциплинарних и мултидисциплинарних наука, чији су корисници Република Србија, АП Војводина и домаће и међународне организације и корпорације;
* реализација пројеката иновативних и других истраживања са циљем трансфера знања и технологије за потребе пословних и јавних организација у земљи;
* организовање докторских академских студија по јасно дефинисаним критеријумима и принципима научно-истраживачког рада;
* укључивање студената докторских студија у научно истраживачки процес, а посебно у припрему и реализацију националних и међународних пројеката;
* издавање националних и међународних научно-истраживачких часописа;
* издавање монографских издања самостално или са другим високообразовним и истраживачким организацијама из земље и иностранства;
* организовање међународних научних симпозијума;

Некадашња институтска организација, коју су чинили Економски институт, Институт за информатику и организацију и Институт за међународне економске односе, представљала је завидну научно-истраживачку базу током дугог низа година, а последњих петнаестак година се тако стечено искуство и знање користи за развој научно-истраживачког процеса на Факултету као целини путем савремене организационе структуре, коју чине организовани департмани и центри.

На Факултету су организовани следећи департмани:

* Департман за аграрну економију и агробизнис,
* Департман за међународну и европску економију и бизнис,
* Департман за финансије, банкарство, рачуноводство и ревизију,
* Департман за менаџмент,
* Департман за пословну информатику и квантитативне методе,
* Департман за трговину, маркетинг и логистику.

На Факултету су организовани и следећи центри:

* Центар за стране језике,
* Спортско-рекреативни центар.
* ECDL центар.

Економски факултет своја програмска опредељења у научно-истраживачком раду повезује и усклађује са ужим научним областима на којима свој избор у академска и истраживачка звања имају запослени наставници, сарадници и истраживачи, а који представљају тренутни и будући научно-истраживачки потенцијал Факултета. То су следеће уже научне области: агроекономија, финансије, пословна информатика, квантитативни методи у економији, маркетинг, менаџмент, општа економска теорија и политика, пословно право, рачуноводство, анализа и ревизија, социологија и филозофија, трговина, спортски менаџмент и физичко васпитање за економисте, страни језик за економисте.

Примарни циљ програма научно-истраживачке делатности Факултета је систематско унапређење ресурса за стваралачки рад свих запослених, а пре свега младих наставника, сарадника и истраживача. Факултет у наступајућем периоду мора обезбедити одговарајуће организационе претпоставке, али и завидан људски потенцијал за још квалитетнији научно-истраживачки рад. Пре свега, мора се створити организациона структура која ће обезбедити препознатљивост истраживања на Факултету путем различитих организационих облика, а посебно организовања центара изврсности у подручјима за које постоје потенцијали али и потребе у окружењу.

Поред напред наведених програмских подручја, Факултет ће посебну пажњу посветити развоју интердисциплинарних и мултидисциплинарних подручја. Тако ће у складу са својим истраживачким потенцијалом у наступајућем периоду вршити основна, развојна и примењена истраживања, која ће послужити као квалитетна научна база за објављивање научно-истраживачких радова запослених, али и као усмерена и контролисана основа за припрему и усавршавање младих у истраживачком раду кроз академске мастер и докторске студије. На тај начин, остварило би се повећање видљивости и научне компетентности Факултета, као и примарна претпоставка за долазну мобилност студената мастер и докторских студија.

Економски факултет жели да реализацијом програма научно-истраживачког рада подстакне иновативну и стваралачку делатност свих запослених у образовном и научно-истраживачком процесу. Процеси истраживања као основно стратешко опредељење факултета биће усмеравани у наступајућем периоду на развој и тржишну валоризацију нових знања превасходно у друштвеним, мултидисциплинарним и интердисциплинарним наукама.

Посебна пажња се посвећује систематизованом праћењу и подстицању научне продукције наставника, сарадника, истраживача и студената докторских студија у научним часописима и на конференцијама са листе Тхомпсон Реутерс и Сцопус. На тај начин се жели подићи њихова компетентност и видљивост научних резултата на нивоу националне и међународне заједнице, као и постићи виши ранг Факултета и Универзитета у Новом Саду на међународно признатим ранг листама унниверзитета.

Економски факултет тежи стварању синергије истраживачких и образовних процеса. Оваквим приступом биће омогућено:

* перманентно усавршавање запослених на Економском факултету чиме се стварају предуслови за значајније укључивање у рад привреде и државних органа у локалним самоуправама, институцијама и секретаријатима Владе АП Војводине, као и министарствима и Влади Републике Србије;
* стварање важних предуслова за укључивање и сарадњу са међународним организацијама и удружењима из области економије, менаџмента и пословне информатике;
* активно учешће у научно--истраживачким пројектима националног, регионалног и међународног значаја;
* примена резултата научно-истраживачког процеса у свим секторима привреде, а нарочито у сектору малих и средњих предузећа, чиме ће се значајно повећати конкурентске способности и извозни потенцијали привреде Србије.

Поред наведеног, неопходно је укључивање и сарадња са међународним организацијама и удружењима из области економије, менаџмента и пословне информатике и путем истих заједничко учествовање на пројектима националног, регионалног и међународног значаја. Истовремено, путем билатералне или мултилатералне сарадње са националним и иностраним истраживачким и образовним организацијама, обезбедио би се трансфер знања и примена страних искустава у нашој земљи, заједничко издавање научних публикација и часописа, организовање научних симпозијума и конференција, као и промовисање научне изврсности.

Реализација постављених циљева активности научно-истраживачког процеса на Факултету, обезбедила би претпоставке за његов значајан искорак у подизању научно-истраживачке компетентности, али и за тешње и чвршће повезивању научно-истраживачког и образовног процеса. То би даље омогућило усавршавање и суштинске измене пословног модела Факултета у складу са трендовима у међународној заједници, као и иновативно унапређење свих интерних пословних процеса Факултета.